送汝州李中丞十二韻
作者：羅隱
朝代：唐

paragraphs: 羣盜方爲梗，分符奏未寧。
黃巾攻郡邑，白梃掠生靈。
塵土周畿暗，瘡痍汝水腥。
一兇雖剪滅，數縣尚凋零。
理必資寬猛，謀須藉典刑。
與能纔物論，慎選忽天庭。
官品尊臺秩，山河擁福星。
虎知應去境，牛在肯全形。
舊政窮人瘼，新銜展武經。
關防秋草白，城壁晚峰青。
破膽期來復，迷魂想待醒。
魯山行縣後，聊爲奠惟馨。